
REFERAT

privind aprobarea aderării Municipiului Timişoara la Reţeaua de inovare Reţeaua de inovare 
“Morgenstadt: City Insights” – “Oraşul Viitorului: Perspective asupra Oraşului”

Institutul Fraunhofer din Germania i-a transmis Municipiului Timişoara propunerea să devină membru în cadrul reţelei de inovare a Fraunhofer “Morgenstadt: City Insights” – “Oraşul Viitorului: Perspective asupra Oraşului”.


Institutul Fraunhofer este cea mai mare organizaţie europeană orientată spre cercetare aplicată. Institutul promovează şi realizează cercetări aplicate în context internaţional în beneficiul instituţiilor şi organizaţiilor publice şi private cu impact semnificativ asupra vieţii cetăţenilor care angrenează domeniile sănătăţii, securităţii, comunicării, energiei şi mediului.
Reţeaua de inovare “Morgenstadt: City Insights” – “Oraşul Viitorului: Perspective asupra Oraşului” este o iniţiativă a Institutului Fraunhofer menită să accelereze dezvoltarea durabilă a oraşelor prin inovare, care oferă un cadru de cooperare în consorţii de proiecte sinergice cu accent pe legătura dintre cercetarea aplicată şi afacerile strategice şi care beneficiază de expertiză tehnică, economică, administrativă şi ecologică.
Membrii reţelei sunt oraşe, institute de cercetare şi parteneri industriali. În cadrul reţelei vor putea fi dezvoltate şi adaptate noi concepte tehnologice şi soluţii strategice creative în conformitate cu cerinţele unor proiecte reale. Conceptele vor fi testate în multiple proiecte pilot pentru a fi practice şi fezabile şi vor fi aduse la o scală adecvată. Pentru realizarea acestor obiective au fost fost definite cinci module de lucru. Membrii reţelei vor colabora printr-o platformă online şi vor fi organizaţi în grupe de lucru, care se adresează unor sectoare de cercetare specifice pentru dezvoltarea şi implementarea de soluţii inovative, iar Institutul Fraunhofer va coordona aceste proiecte. În acest cadru, partenerii reţelei îşi vor prezenta interesele individuale, temele de cercetare şi proiectele, iar Institutul Fraunhofer va valida oportunităţile de proiecte, va realiza analize şi studii aprofundate, va proiecta concepte de dezvoltare, va identifica oportunităţile de finanţare individualizate pentru regiuni şi va iniţia procesele de aplicare.
Menţionăm că reţeaua “Oraşul Viitorului: Perspective asupra Oraşului” este un instrument de cooperare creat în sprijinul proiectului ,,Smart Cities 2014”, din cadrul programului „Smart Cities and Communities” - „Oraşe şi Comunităţi Inteligente”. Municipiul Timişoara a primit la începutul anului 2014 oferta de a participa în calitate de partener la un consorţiu format din mai multe oraşe şi universităţi din Germania, Ungaria şi Serbia, în proiectul ,,Smart Cities 2014” din cadrul programului „Smart Cities and Communities” („Oraşe şi Comunităţi Inteligente”) în cadrul căruia urmează să fie pregătite în comun propuneri de proiecte care să fie depuse spre finanţare în cadrul programului Horizon 2020. Scopul proiectelor finanţate prin programul Horizon 2020 – Smart City este identificarea, dezvoltarea şi implementarea de soluţii replicabile, echilibrate şi integrate în domeniile energie, transport şi TIC – acţiuni derulate prin parteneriatul dintre autorităţile publice şi industrie.
Taxa de membru al reţelei de inovare “Oraşul Viitorului: Perspective asupra Oraşului” este de 15.000euro/an. Precizăm că activitatea reţelei se va desfăşura pe o perioadă de doi ani, între 1 martie 2015 şi 28 februarie 2017. 
Beneficiile pentru membrii reţelei de inovare “Oraşul Viitorului: Perspective asupra Oraşului” sunt următoarele:
Modulul 1 – Reţeaua:
· invitaţie la întâlnirile reţelei, care au loc de 3 ori pe an. Aceasta include vizite “Bune Practici” în oraşe europene şi seminarii de lucru pentru crearea şi dezvoltarea de proiecte;
· acces exclusiv la Comunitatea Online a reţelei care în prezent este folosită de mai mult de 100 de membri din domeniile cercetării, oraşelor şi afacerilor;
· Acces la, şi schimb cu, directorii Comunităţii „Smart City” – „Oraşe Inteligente” din Germania, Europa şi alte ţări.
Modulul 2 – Instrumente şi mijloace:

·  acces exclusiv la instrumente care sunt dezvoltate şi aplicate în reţea
·  instrumente de verificare rapidă pentru comunităţi

·  sisteme de analiză pentru oraşe

·  planificare strategică pentru dezvoltarea oraşelor
Modulul 3 – Laboratoare ale oraşului:

· invitaţie la seminarii şi conferinţe
Modulul 4 – Portofoliu de soluţii:
· integrarea propunerii „Smart Cities and Communities 1”- „Oraşe şi Comunităţi Inteligente 1” în activităţile reţelei „Oraşul Viitorului”
· folosirea Reţelei pentru Diseminarea şi Replicarea Activităţilor

· crearea şi dezvoltarea de proiecte împreună cu oraşele partenere
· analiză permanentă pentru grant-uri şi alte posibilităţi de finanţare prin Institutul Fraunhofer şi realizarea proiectului
· aplicarea de teme inovatoare în grupuri de lucru specializate (de exemplu aplicaţii de mobilitate sustenabilă pentru oraşe). În acest sens, Institutul Fraunhofer şi partenerii asociaţi vor dezvolta proiecte concrete cu posibile oferte pentru cooperarea cu Timişoara şi pachetele de lucru (în cazul unui proiect sprijinit) fiind comunicate permanent Municipalităţii Timişoara.
Modulul 5 – Comunicare şi Relaţii Publice:

·  reprezentarea cu logo-ul oraşului pe site-ul „Oraşul Viitorului” ca oraş partener
·  reprezentarea cu logo-ul oraşului la cel puţin 3 târguri după un acord prealabil (Târgul de la Hanovra, Smart Expo Barcelona etc.)
·  apariţia cu logo în 25 de prelegeri şi prezentări pentru specialişti
·  apariţia cu logo în publicaţiile reţelei (cărţi, rapoarte şi compendii – nu pentru articole în reviste ştiinţifice)
·  după un acord prealabil: apariţia proiectelor Timişoarei în publicaţii scrise în regim de  colaborare în contextul unui “Portfoliu de Soluţii al reţelei Oraşul Viitorului“.
De asemenea, în calitate de membru al reţelei oraşul va mai avea următoarele beneficii:
·  va putea trimite 2-3 parteneri la « Evenimentele Reţelei Oraşul Viitorului »;
·  va putea folosi numele şi brandul « Morgenstadt Network » - « Reţeaua Oraşul Viitorului » pentru aplicaţia „Oraşe şi Comunităţi Inteligente 1” şi pentru alte acţiuni de comunicare;
·  va putea folosi reţeaua de dezvoltare şi iniţiere de proiecte inovatoare, iar consorţiul de parteneri/partenerii locali ai oraşului sunt invitaţi să participe la întâlniri operaţionale ale dezvoltării proiectului.

Având în vedere cele menţionate mai sus, propunem:
- aprobarea aderării Municipiului Timişoara la Reţeaua de inovare “Morgenstadt: City Insights” – “Oraşul Viitorului: Perspective asupra Oraşului”;
- aprobarea alocării de la bugetul local a sumei de 15.000 Euro pentru achitarea de către Municipiul Timişoara a taxei anuale de membru al Reţelei “Morgenstadt: City Insights” – “Oraşul Viitorului: Perspective asupra Oraşului” şi a sumelor pentru plata comisioanelor necesare efectuării transferului bancar, estimate la 200 de Euro anual.

